Geen borgtog vir Trompsburg-aanvallerBeminde Jacobs in haar restaurant in Trompsburg, Tromp-Op Boerekos Kombuis Restaurant (Foto: Anja van der Merwe) Macebo Patrick Phunga (39) se borgtogaansoek is Donderdag in die landdroshof in Trompsburg in die Vrystaat van die hand gewys. Hy word daarvan beskuldig dat hy Beminde Jacobs (62) op ŉ plaas in Trompsburg aangeval het. AO Loraine Earle, polisiewoordvoerder, het aan Maroela Media bevestig dat Phunga aangekla word van aanranding met die doel om ernstig te beseer, verkragting en roof met verswarende omstandighede. “Die beskuldigde is borgtog geweier en sal na verwagting weer op 28 Augustus in die hof verskyn. Hy bly in aanhouding,” het Earle aan Maroela Media bevestig. Maroela Media het vroeër berig dat Jacobs op 3 Julie ŉ plaaswerker in haar vriend, Flip Henning (78), se huis betrap het. Die man – wat sy geken het – was besig om in die slaapkamer in laaie te grou. Jacobs het verlede week Phunga se eerste hofverskyning bygewoon en sê sy het “Satan in die oë gekyk”. Sy het gister (Donderdag) op Facebook geskryf dat sy weer in die hof was. “Vandag verskyn Satan weer in die hof. Ék koppel Patrick Phunga se naam direk aan Satan. Ek hoef steeds nie hier te wees nie, maar om my woede en haat op hom te straal, het vir my die krag gegee om ’n week te leef sonder om ‘gewond’ te voel,” skryf Jacobs. “Haat en kwaad is iets wat ek nog nie in vergifnis kan omskakel nie. Baie mense sê dat ek eers vrede sal vind nadat ek hom vergewe het. Ek dink my Skepper wat my gemaak het, verstaan hoe ek voel. Hy ken my en ek ken Hom.” Jacobs vertel sy loop met nog baie en selfs meer haat in haar siel. “Hierdie ding gaan vir ewig ’n impak op my lewe hê, maar ek sál elke dag sterker word, want ek is gereeld in soveel mense se gebede.”